釣臺
作者：吳可幾
朝代：宋

paragraphs: 君王取天下，有人將甲兵。
君王得天下，有人相昇平。
我欲介其間，區區安取成。
莫若歸養高，高卧嵓之扃。
直使萬乘意，慕仰非鴻冥。
身雖隠漁釣，心豈忘朝廷。
常慮天下定，君王志驕盈。
羣臣習見聞，力諫不爾聽。
不有不臣者，不足回其清。
商山四老人，用是定西京。
潛希絕世躅，萬一助皇明。
年當建武日，上下咸清寧。
所懷憶不陳，終焉爲客星。
如何逸民傳，乃有狂奴名。